CELEX: 32019D0513
Language: et
Date: 2019-03-26 00:00:00
Title: Komisjoni otsus (EL) 2019/513, 26. märts 2019, Euroopa kaitsevaldkonna tööstusliku arendamise programmi julgeolekuraamistiku kohta

27.3.2019   
               
               
                  ET
               
               
                  Euroopa Liidu Teataja
               
               
                  L 85/43
               
            
         KOMISJONI OTSUS (EL) 2019/513,
         26. märts 2019,
         Euroopa kaitsevaldkonna tööstusliku arendamise programmi julgeolekuraamistiku kohta
         EUROOPA KOMISJON,
         võttes arvesse Euroopa Liidu toimimise lepingut, eriti selle artiklit 249,
         ning arvestades järgmist:
         
                     (1)
                  
                  
                     Euroopa kaitsevaldkonna tööstusliku arendamise programm (1) (edaspidi „programm“) on Euroopa Kaitsefondi võimearendusvahend aastateks 2019-2020.
                  
               
                     (2)
                  
                  
                     Programmi raames salastatud teabe töötlemise suhtes kohaldatakse komisjoni otsust (EL, Euratom) 2015/444 (2).
                  
               
                     (3)
                  
                  
                     Võttes arvesse programmi eripära ja liikmesriikide rolli selles, võivad liikmesriigid, kelle territooriumil toetusesaajad on asutatud, salastada arendamismeetme käigus saadud eelteabe, kehtestades selleks enne toetuslepingu allkirjastamist julgeolekuraamistiku,
                  
               ON VASTU VÕTNUD KÄESOLEVA OTSUSE:
         
            Artikkel 1
            Teabe salastamine
            
               1.   Programmi raames teevad liikmesriigid, kelle territooriumil on toetusesaajad asutatud, otsuse arendamismeetme tulemusena tekkinud salastatud eelteabe päritolu kohta.
            
            
               2.   Selleks võivad liikmesriigid kehtestada konkreetse julgeolekuraamistiku meetmega seonduva salastatud teabe kaitseks ja töötlemiseks ning teavitavad sellest komisjoni.
            
            
               3.   Selline julgeolekuraamistik ei piira komisjoni võimalust omada juurdepääsu meetme rakendamiseks vajalikule teabele.
            
            
               4.   Kui liikmesriigid ei kehtesta sellist konkreetset julgeolekuraamistikku, kehtestab komisjon meetme julgeolekuraamistiku kooskõlas otsuse (EL, Euratom) 2015/444 sätetega.
            
            
               5.   Meetme suhtes kohaldatav julgeolekuraamistik peab olema kehtestatud hiljemalt enne toetuslepingu allkirjastamist.
            
         
         
            Artikkel 2
            Jõustumine
            Käesolev otsus jõustub järgmisel päeval pärast selle avaldamist Euroopa Liidu Teatajas.
         
         
            Brüssel, 26. märts 2019
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  Loodud Euroopa Parlamendi ja nõukogu 18. juuli 2018. aasta määrusega (EL) 2018/1092, millega kehtestatakse Euroopa kaitsevaldkonna tööstusliku arendamise programm eesmärgiga toetada liidu kaitsetööstuse konkurentsi- ja uuendusvõimet (ELT L 200, 7.8.2018, lk 30).
         
            (2)  Komisjoni 13. märtsi 2015. aasta otsus (EL, Euratom) 2015/444 ELi salastatud teabe kaitseks vajalike julgeolekunormide kohta (ELT L 72, 17.3.2015, lk 53).